b'\n_START_ARTICLE_\nPreventio\n_START_PARAGRAPH_\nPreventio (engl. prevention) on l\xc3\xa4\xc3\xa4ketieteen k\xc3\xa4site, joka tarkoittaa sairauksien ennalta ehk\xc3\xa4isy\xc3\xa4 ja sairauksien seurausten pienent\xc3\xa4mist\xc3\xa4. Preventiota tapahtuu primaarisessa, sekundaarisessa ja tertiaarisessa tasossa, joista ainoastaan primaaripreventio on puhtaasti ennalta ehk\xc3\xa4isev\xc3\xa4\xc3\xa4 toimintaa.\n_START_SECTION_\nKohdistaminen\n_START_PARAGRAPH_\nPrimaarisessa ehk\xc3\xa4isyss\xc3\xa4 torjutaan sairauksien syntymist\xc3\xa4. Uhkaan voidaan varautua jo ennen kuin vaaratekij\xc3\xa4 on l\xc3\xa4sn\xc3\xa4 (esimerkiksi rokotukset) tai v\xc3\xa4hent\xc3\xa4\xc3\xa4 vaaratekij\xc3\xa4n aiheuttamaan haittaa, kun se on jo l\xc3\xa4sn\xc3\xa4 (esimerkiksi hygienia influenssaepidemian aikana ja rajoitukset). Primaaripreventioon kuuluu muun muassa suurin osa kansalle suunnatusta terveyskasvatuksesta ja terveydenhuollon terveysneuvonta._NEWLINE_Sekundaarisessa vaiheessa toimitaan sairauden varhaisen diagnoosin j\xc3\xa4lkeen, jolloin pyrit\xc3\xa4\xc3\xa4n est\xc3\xa4m\xc3\xa4\xc3\xa4n sairauden etenemist\xc3\xa4 ja oireiden syntymist\xc3\xa4 joko poistamalla riskitekij\xc3\xa4 tai pienent\xc3\xa4m\xc3\xa4ll\xc3\xa4 sen vaikutusta. Sekundaaripreventio on sairauden hoitoa. Seulontoja, jotka kohdistuvat sairauden esiasteisiin ja niit\xc3\xa4 aiheuttaneisiin riskitekij\xc3\xb6ihin (esimerkiksi sy\xc3\xb6p\xc3\xa4seulonnat), voidaan pit\xc3\xa4\xc3\xa4 sekundaaripreventiona. Seulontaa voidaan siis pit\xc3\xa4\xc3\xa4 sek\xc3\xa4 primaari- ett\xc3\xa4 sekundaaripeventiona._NEWLINE_Tertiaarisessa ehk\xc3\xa4isyss\xc3\xa4 v\xc3\xa4hennet\xc3\xa4\xc3\xa4n jo puhjenneen sairauden negatiivisia vaikutuksia est\xc3\xa4m\xc3\xa4ll\xc3\xa4 olemassa olevan sairauden ja sen aiheuttamien haittojen paheneminen. Kuntoutus on esimerkki tertiaaripreventiosta.'